
הכנסת העשרים
מושב שני
<פרוטוקול מס' 296>
מישיבת ועדת הכספים
יום שלישי, כ"א באדר א התשע"ו (01 במרץ 2016), שעה 9:45
<סדר היום:>
1. <הצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) (תיקון – מענק לעצמאי בעד הכנסה מפוקחת), התשע"ה–2015>
2. <הצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) (תיקון – מענק לעצמאי בעד הכנסה מפוקחת), התשע"ה–2015, של חה"כ משה גפני, אורי מקלב, אלי אלאלוף, רחל עזריה>
<3. הצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) (תיקון מס' 9), התשע"ו-2016, של חה"כ מיקי לוי>
נכחו:

<חברי הוועדה:> 
משה גפני – היו"ר
רחל עזריה – מ"מ היו"ר
יצחק וקנין

מנואל טרכטנברג 

מיקי לוי

רועי פולקמן

עודד פורר

<מוזמנים:> 
	עידית לב זרחיה
	–
	מנהלת אגף בכיר, דוברות והסברה, רשות המסים, משרד האוצר

	ישי פרלמן
	–
	עו"ד, הלשכה המשפטית, רשות המסים, משרד האוצר

	נטליה מירנצ'וב
	–
	מנהלת תחום תכנון וכלכלה, רשות המסים, משרד האוצר

	שרית פרסי
	–
	מנהלת תחום בכירה שירות סניפי, רשות המסים, משרד האוצר

	יגאל ימיני
	–
	מנהל תחום מנהל פרויקטים, רשות המסים, משרד האוצר

	אורי שיינין
	–
	אגף התקציבים, משרד האוצר

	נאור רוהקר
	–
	תכנית צוערים לשלטון מקומי, משרד הפנים

	סאד אליאס
	–
	תכנית צוערים לשלטון מקומי, משרד הפנים

	ספי זינגר
	–
	עו"ד, משרד המשפטים

	גל יעקבי
	–
	מנהלת תחום בכירה אוכלוסיות מיוחדות, משרד הכלכלה והתעשייה

	אלי יריב
	–
	עו"ד, ההסתדרות החדשה

	איתן צחור
	–
	עו"ד, לה"ב - לשכת ארגוני העצמאים והעסקים בישראל

	מאירה בסוק
	–
	עו"ד, הלשכה המשפטית, נעמ"ת

	עטרת הורוביץ
	–
	מקדמת מדיניות וחקיקה, רבנים למען זכויות אדם


לרשימת השדלנים שנכחו בדיון – ראו בקישור זה.

<ייעוץ משפטי: >
שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
1. <הצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) (תיקון – מענק לעצמאי בעד הכנסה מפוקחת), התשע"ה–2015>
2. <הצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) (תיקון – מענק לעצמאי בעד הכנסה מפוקחת), התשע"ה–2015, של חה"כ משה גפני, אורי מקלב, אלי אלאלוף, רחל עזריה>
<3. הצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) (תיקון מס' 9), התשע"ו-2016, של חה"כ מיקי לוי>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. בסעיף הראשון שלנו אנחנו נדון בהצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) (תיקון מס 9 – מענק לעצמאי בעד הכנסה מפוקחת), התשע"ה–2015.

<איתן צחור:>
אתמול התקיים כנס יועצי מס ויועצי המס מאוד רוצים להודות לאדוני על העבודה שהושקעה כאן.

<היו"ר משה גפני:>
יעזור לי בפריימריס?

<איתן צחור:>
בוודאי.

<היו"ר משה גפני:>
תודה רבה.

<ישי פרלמן:>
מדובר בחוק גדול עם הרבה סעיפים. לכן אני חושב שעדיף שהגורמים המקצועיים יתייחסו.
<היו"ר משה גפני:>
אני רוצה קודם שמישהו ייתן לי רקע ויציג באופן עקרוני את הנושאים. מה החוק הזה אומר. לא תהיה על החוק הזה ישיבה אחת.

<ישי פרלמן:>
כן. כלל, שלושת הדברים העיקריים שהחוק הזה עושה, הוא מקל על קבלת ההטבה לאנשים מאוכלוסיות חלשות, אוכלוסיות שזקוקות להטבה באופן מיוחד שאלה אנשים שנקבע להם שכר מינימום מותאם, נכים או אנשים עם הפרעות נפשיות, וזה מאפשר להם לקבל את ההטבה בצורה יותר פשוטה, ולהורים במשפחות חד הוריות זה גם מגדיל את טווח ההכנסות בהן אפשר לקבל את ההטבה.

<היו"ר משה גפני:>
הורים, הכוונה אימהות ואבות שהם לבד במשפחה.

<ישי פרלמן:>
כן.

<היו"ר משה גפני:>
בין אם זה הגבר ובין אם זאת האישה.

<ישי פרלמן:>
נכון. זה מקל.

<היו"ר משה גפני:>
מה זה מקל?

<ישי פרלמן:>
זה מגדיל את תווך ההכנסה בו הם זכאים לקבל את המענק. אם עד היום כל האוכלוסייה זכאית לקבל את המענק בערך בין 2,020 שקלים עד 6,000 שקלים, הורים במשפחות חד הוריות יוכלו לקבל את המענק מ1,270 שקלים עד 11 אלף שקלים.

<רועי פולקמן (כולנו):>
זה משפיע על הדיסריגרד באיזשהו אופן או שזה מעבר לזה ובלי קשר?

<ישי פרלמן:>
כן. 

<רועי פולקמן (כולנו):>
על החלק ממנו מתחילים לנכות מס. הרי כל הסיפור הוא שאם אתה משפחה חד הורית, כל שקל שאתה מקבל, מנכים שישים אחוזים מס. השאלה הייתה האם זה משנה את השיפוע? האם זה מעלה את הדיסריגרד או משנה את השיפוע של המס? לכאורה הטענה היא שלא שווה לך לצאת לעבוד כי בשלב מאוד מוקדם אתה משלם מס מאוד גבוה. אתה מקבל קצבה מהמדינה ועל כל שקל אתה משלם שישים אחוזים מס, כך שלא שווה לך לעבוד. השאלה אם זה משנה את השיפוע.

<ישי פרלמן:>
המונח של דיסריגרד הוא יותר מתאים והשאלה הזאת יותר מתאימה.

<היו"ר משה גפני:>
אולי תתחילו לדבר בעברית כדי שגם אני אבין?

<ישי פרלמן:>
הדיסריגרד זה מונח שמשתמשים בו בביטוח לאומי. בביטוח לאומי יש תזכיר חוק שהם פרסמו שמתקשר לנושא דומה. התזכיר עדיין בשלב בו מתקבלות הערות והוא מתייחס באופן ישיר להבטחת הכנסה, לשיפוע ולדיסריגרד. כאן זה לא בדיוק הנושא. זה משנה את השיפוע בו מקבלים את מענק העבודה אבל זה לא משפיע על הבטחת הכנסה.

<מיקי לוי (יש עתיד):>
קבעו מקסימום ומינימום ולכן זה לא משנה.

<אורי שיינין:>
זה כן ממתן את השיפוע היורד כי הקצבה נחתכת. עד עכשיו השיפוע יורד. זה היה 34 אחוזים ועכשיו הוא קטן ל-17 אחוזים.

<רועי פולקמן (כולנו):>
זה משמעותי.

<אורי שיינין:>
כן. זה עוד משהו שנעשה במסגרת הזאת הגם שהתיקון המהותי יותר בתיקון הזה מתרחש בתזכיר החוק המדובר.

<רועי פולקמן (כולנו):>
אדוני היושב ראש, זה כן משמעותי.

<היו"ר משה גפני:>
מה היה ההסבר?

<אורי שיינין:>
יש שני דברים. התיקון המהותי לכל נושא הדיסריגרד והתמריץ מתרחש בתזכיר החוק המקביל, בחוק הבטחת הכנסה שהופץ ויגיע, אני מעריך, בשבועות הקרובים לכנסת. 

<היו"ר משה גפני:>
מה זה חוק הבטחת הכנסה?

<אורי שיינין:>
בחוק הבטחת הכנסה יש תיקון נוסף שממתן את השיפוע, למשפחות חד הוריות. מעבר לזה, גם כאן, חוץ מההרחבה של הסכומים, שזה לא בין 2,000 ל-6,000 שקלים, כפי שישי אמר, אלא מ-1,270 עד 11,500 אלף שקלים, אם אני זוכר נכון, במקסימום, יש גם מיתון של השיפוע היורד. קרי, אם המענק המקסימלי לאם חד הורית עם שלושה ילדים הוא 720 שקלים והוא בגובה הכנסה בין 3,500 ל-7,500 שקלים, יש את מה שנקרא היציאה מקבלת המענק, יציאה מדורגת.

היום היציאה היא בקצב של כל שקל הכנסה נוסף, מקזזים לך 34 אגורות מהמענק, מגובה הכנסה מסוים, ועל פי התיקון הנוכחי על כל שקל הכנסה נוסף מגובה של 7,500 שקלים מקזזים 17 אגורות.

<רועי פולקמן (כולנו):>
זה משמעותי. 

<אורי שיינין:>
זאת בדיוק השאלה של השיפוע.

<רועי פולקמן (כולנו):>
בשורה גדולה מאוד.

<מיקי לוי (יש עתיד):>
מאוד גדולה. אין ויכוח.

<ישי פרלמן:>
התיקון השני החשוב הוא להשוות את המצב של תשלום המענק לעצמאים לתשלום המענק לשכירים. עצמאים עד היום היו צריכים לחכות חמש שנים ובהן היו צריכים לקזז את סכום המענק מסכום המס שהיו צריכים לשלם ואז בסוף אם הם לא הצליחו לקזז במהלך חמש שנים, היו מקבלים את הסכום המענק בקיזוז של 25 אחוזים. אנחנו משווים את המענק לעצמאים, כך שעצמאי יוכל לקבל את המענק שנה אחרי במזומן, כמו שכיר. 

<מיקי לוי (יש עתיד):>
ביטלתם את חמש השנים.

<ישי פרלמן:>
ביטלנו את חמש השנים.

<מיקי לוי (יש עתיד):>
ביטלנו את ה-25 אחוזים?
<ישי פרלמן:>
כן.

הדבר השלישי החשוב שקורה בתיקון הזה, אלה הרבה תיקונים קטנים שמקלים על התפעול. כל מיני בעיות שנמצאו במהלך תשע השנים בהן החוק פועל. 

<היו"ר משה גפני:>
יש שתי הצעות חוק. אחת שלנו, של כמה חברי כנסת ואחת של מיקי לוי. אני לא דן בהן אלא שואל שאלה עקרונית. אנחנו לא נדון בזה היום בכלל. 

<ישי פרלמן:>
לדעתי הן מתייתרות.

<מיקי לוי (יש עתיד):>
הן מוצמדות.

<ישי פרלמן:>
הן מוצמדות והן מתייתרות.

<היו"ר משה גפני:>
אתה מאוד נלחמת על משפחות חד הוריות.

<מיקי לוי (יש עתיד):>
ועל עצמאים.

<היו"ר משה גפני:>
ברור. אני נלחמתי על המשפחתונים. אני לא רוצה לדבר על זה עכשיו. לכם אין התנגדות אלא שאתם טוענים שזה מתייתר כי גם לי זה נראה כך אבל אני רוצה בכל זאת שנקיים את הדיון בישיבה הבאה.

<רועי פולקמן (כולנו):>
אנחנו נבקש ממיקי להגיד מילה טובה כי באישורי התקציב הוא כל כך תקף אותנו על הנושא הזה של החד הוריות ואמר שלא דואגים להם. עברו חמישה חודשים, חצי שנה, והנה דואגים להם.

<היו"ר משה גפני:>
אני במקומו הייתי אומר שזה בגלל המלחמה שלו.

<רועי פולקמן (כולנו):>
מאה אחוזים.

<היו"ר משה גפני:>
מה מאה אחוזים? לך אסור להסכים לזה.

<רועי פולקמן (כולנו):>
מלחמה, אבל יש גם צד שהסכים לכך.

<מיקי לוי (יש עתיד):>
כשאקבל את רשות הדיבור, אני אומר.

<רחל עזריה (כולנו):>
זאת בשורה ענקית. אי אפשר להתעלם מזה.

<היו"ר משה גפני:>
התיקון הוא תיקון מצוין ואנחנו כולנו מברכים על כך. אנחנו נצטרך ללמוד את החוק ביסודיות כי יש שם כמה דברים שלא כל כך הבנתי ונראה לי אפילו החמרות. כדרכנו, על אף שאנחנו משבחים ומברכים על החוק, אנחנו נצטרך לעשות בו עבודה יסודית.

<ישי פרלמן:>
כדי שיהיה אפשר להבין את החוק, אני מציע שהגורמים המקצועיים יתנו הסבר קצר על איך החוק פועל היום.

<היו"ר משה גפני:>
בבקשה. הסבר. לא קצר אלא הסבר. זה חוק חשוב שצריך לדון בו באופן מקצועי ואני גם לא ממהר לשום מקום.

<יגאל ימיני:>
ב-27 לדצמבר 2007 חוקק חוק מס הכנסה שלילי, כשמו המלא חוק להגדלת שיעור ההשתתפות בכוח העבודה ולצמצום פערים חברתיים.

<היו"ר משה גפני:>
אתה לא מקריא אלא מסביר.

<יגאל ימיני:>
אני לא מקריא. אני מסביר. כאמור, אני חוזר, ב-27 לדצמבר 2007 חוקק חוק מס הכנסה שלילי ששמו המלא הוא החוק להגדלת שיעור ההשתתפות בכוח העבודה ולצמצום פערים חברתיים. זה השם לחוק מס הכנסה שלילי. 

<מיקי לוי (יש עתיד):>
יש לי בקשה אליכם. מס הכנסה שלילי נותן איזה שהן תפיסות עולם לא חיוביות אלא שליליות. חברים, עידוד יציאה לעבודה.

<יגאל ימיני:>
התיקון הראשון הוא שינוי השם שלו ממס הכנסה שלילי למענק עבודה. מס הכנסה שלילי יוצר קונוטציות שליליות ולכן שינינו את השם למענק עבודה.

מטרות החוק. מהלך ראשון הוא מהלך וין-וין, אתה רוצה לצאת לשוק העבודה, בניית המשק, מגדיל את ההכנסה הפנויה, המענק נכנס נטו לכיס ללא תשלומי מסים ומצמצם את הפערים הכלכליים בין בעלי השכר הנמוך לבין בעלי השכר הגבוה.

בחוק הזה נעשו עד היום שבעה תיקוני חקיקה בלבד. אני אתן דגש רק על השניים המהותיים. התיקון הראשון הוא תיקון מספר 2, שהרחיב את התחולה של חוק מס הכנסה שלילי. אני אציין ואומר לפני כן שהחוק התחיל ב-2007 כמו שאמרתי לפני כן, הוא חל אך ורק בשילוב - - -

<היו"ר משה גפני:>
סליחה. שם החוק כפי שאמר חבר הכנסת מיקי לוי, זה השם שמופיע כאן? 
<יגאל ימיני:>
כן. זה השם המלא.

<מיקי לוי (יש עתיד):>
בסוגריים עדיין נאמר מס הכנסה שלילי ולכן נזעקתי.

<יגאל ימיני:>
בסעיף 1 יש את תיקון שם החוק. 

<רועי פולקמן (כולנו):>
יבוא מענק עבודה. זה בסעיף 1, תיקון שם החוק.

<יגאל ימיני:>
אמשיך ואומר שבשנת 2007 עבר החוק, התחיל אך ורק באזורי שילוב, באותם אזורים בהם פעלה תכנית ויסקונסין שב-29 לאפריל 2010 היא בוטלה. תיקון 2 הרחיב לראשונה את התחולה של החוק הזה מעבר לאזור השילוב לכל הארץ. זה חל על כל הנשים ועל גברים חד הוריים. תיקון מספר 5 בא בעקבות המלצת ועדת טרכטנברג כאשר המענק הוגדל בשיעור 150 אחוזים למי שנכנס להגדרת הורה עובד ואלה בעצם כל האימהות, נשואות או גרושות, לא משנה מה מצבן המשפחתי, והגברים החד הוריים.

אלה התיקונים המהותיים שנעשו עד היום מתוך שבעת התיקונים.

על מי חל החוק הזה. החוק חל על כל עובד שכיר ועצמאי שבשנת המס 2015 עמד בתנאים הבאים. מי שהוא בן 23 ומעלה ויש לו ילד אחד לפחות או בן 55 ומעלה ללא ילדים. הגדרה של ילד בחוק מס הכנסה שלילי, מענק עבודה לצורך העניין, הוא מי שטרם מלאו לו 19 שנים. זה התנאי הראשון. התחולה הראשונה.

התנאי השני הוא גובה ההכנסה. טווח ההכנסות הוא כזה: מי שיש לו ילד אחד או שניים או בן 55 ומעלה, נדרש שטווח ההכנסות שלו ינוע בין 2,060 שקלים לחודש ברוטו עד 6,220 שקלים ברוטו לחודש. מי שיש לו שלושה ילדים ומעלה, טווח ההכנסות המזכה הוא בין 2,060 שקלים ברוטו לחודש עד 6,820 שקלים ברוטו לחודש.

התנאי השלישי הוא מבחן הנדל"ן. אדם שיש לו דירת מגורים יחידה, זה בסדר, אבל אם יש לו מעבר לה, מעל חמישים אחוזים מקרקעין, הוא נפסל. 
<היו"ר משה גפני:>
לא הבנתי. אתם משנים מהמצב הקיים?

<מנואל טרכטנברג (המחנה הציוני):>
לא. זה תיאור התחולה.

<יגאל ימיני:>
על מי חל החוק.

<מיקי לוי (יש עתיד):>
זה הניסוח המקורי.

<היו"ר משה גפני:>
במס הכנסה שלילי הרגיל, מה שיש עד היום, אתם משנים משהו ממנו?

<יגאל ימיני:>
מוסיפים. מרחיבים אותו.

<היו"ר משה גפני:>
אדם רגיל שזכאי היום למס הכנסה שלילי, נכון להיום.

<יגאל ימיני:>
גם בשנה הבאה הוא יהיה זכאי.

<היו"ר משה גפני:>
לא קשור לנושא של מה שאתם מוסיפים שהם עכשיו יהיו קשורים גם לחוק הזה.

<יגאל ימיני:>
כן.

<היו"ר משה גפני:>
אני שואל האם שם אתם גם משנים במקרים הרגילים. האם אתם מעלים או מורידים.

<יגאל ימיני:>
רק מקלים. אם אלה חד הוריים, אנחנו משנים את טווח ההכנסות.

<היו"ר משה גפני:>
לא חד הוריים.

<יגאל ימיני:>
לגבי הרגיל, אין שינוי.

<היו"ר משה גפני:>
אני שואל האם על הדרך אתם משנים משהו.

<יגאל ימיני:>
יש כמה תיקונים טכניים שמקלים על האנשים. זה רעיון החוק הזה.

<איתן צחור:>
מה לגבי הסכומים?

<יגאל ימיני:>
הסכומים לא משתנים. 

אחוז המימוש בשנה שעברה, 2014, עמד על כשבעים אחוזים שזה אחוז מימוש מאוד גבוה יחסית בהשוואה למדינות אירופה וארצות הברית. בארצות הברית אחרי שלושים שנים הגיעו לשבעים אחוזי מימוש. עמדנו על שבעים אחוזי מימוש וזה אחוז מאוד גבוה יחסית.

<רועי פולקמן (כולנו):>
שבעים אחוזים ממה?

<מנואל טרכטנברג (המחנה הציוני):>
מהפוטנציאל. 

<מנואל טרכטנברג (המחנה הציוני):>
הנתון האחרון מ-2014 הוא 64 אחוזים.

<יגאל ימיני:>
לא. שבעים אחוזים. בשנת 2013 היו 66 אחוזים ובשנת 2014 אלה שבעים אחוזים. זה אחוז המימוש.

<מנואל טרכטנברג (המחנה הציוני):>
זה לא הנתון שיש לי, אבל בסדר.

<היו"ר משה גפני:>
אני חושב שפרופסור טרכטנברג צודק. אני זוכר את הנתונים.

<עידית לב זרחיה:>
הנתון של 64 אחוזים פורסם על ידי בנק ישראל כנתון חלקי והם גם ציינו את זה בדוח שלהם, שזה נתון חלקי שלא מתייחס לכל השנה.

<מנואל טרכטנברג (המחנה הציוני):>
כתוב שהנתונים מעודכנים לנובמבר 2015.

<עידית לב זרחיה:>
נכון. אפשר עוד להגיש במהלך השנה. אפשר להגיש על שנתיים אחורה.

<יגאל ימיני:>
אנשים עוד מגישים.

<עידית לב זרחיה:>
לכן הנתון הזה הוא לא סופי. הנתון הסופי הוא שבעים אחוזים.

<מנואל טרכטנברג (המחנה הציוני):>
יש לי את הטבלה כאן. כתוב כאן שנת 2014.

<היו"ר משה גפני:>
באיזה עוד מדינות יש מס הכנסה שלילי?

<מנואל טרכטנברג (המחנה הציוני):>
בהרבה מדינות.

<היו"ר משה גפני:>
הבולטות בהן.

<יגאל ימיני:>
יש בארצות הברית.

<היו"ר משה גפני:>
כמה אחוז בארצות הברית?

<יגאל ימיני:>
כפי שאמרתי קודם, הם הגיעו לשבעים אחוזים אחרי שלושים שנה.

<עידית לב זרחיה:>
ממוצע.

<מנואל טרכטנברג (המחנה הציוני):>
אבל בכמה מדינות אירופה האחוז יותר גבוה.

<היו"ר משה גפני:>
איפה למשל?

<מנואל טרכטנברג (המחנה הציוני):>
אני לא זוכר כרגע.

<היו"ר משה גפני:>
בכמה יותר גבוה? 75 אחוזים?

<מנואל טרכטנברג (המחנה הציוני):>
כן. זה אף פעם לא מגיע לתשעים אחוזים אבל בהחלט יש גם מעל לשבעים אחוזים.

<מיקי לוי (יש עתיד):>
אין ספק שאחרי ההרחבה הזאת, ביטול ה-25 אחוזים קנס לעצמאים, אי המתנה לחמש שנים, יביא להרחבה ניכרת. העלאת הסף והורדת הרצפה.

<היו"ר משה גפני:>
אבל החוק הזה יכניס יותר זכאים.

<מנואל טרכטנברג (המחנה הציוני):>
נכון. ייכנסו יותר זכאים.

<היו"ר משה גפני:>
השאלה אם האחוז יענה.

<מנואל טרכטנברג (המחנה הציוני):>
נכון. אני אתייחס לזה אחר כך.

<עידית לב זרחיה:>
יש כאלה שכבר היום הם לכאורה זכאים והמצב שלהם השתפר, כמו למשל העצמאים. חוץ מזה, אנחנו נמצאים במגמת שיפור. משנה לשנה אנחנו רואים בכל שנה שהמספר עולה כי אנחנו עושים המון פעולות של הסברה ופישוט התהליכים. למשל השנה השקנו כלי ממוחשב באמצעותו מי שהגיש כבר בעבר בקשה, יכול לעשות את זה באינטרנט והוא אפילו לא צריך להגיע לדואר. אין ספק שזה יקל על האנשים לממש את הזכאות שלהם ויגדיל את האחוזים.

<יגאל ימיני:>
אופן הגשת התביעה. מגישים את התביעה תמיד שנה אחת אחורה בסניפי הדואר. לפני כחודשיים השקנו יישום אינטרנט חדש באמצעותו אפשר להגיש את התביעות למס הכנסה שלילי דבר שבעצם מקל את הנגישות לאנשים.

(היו"ר רחל עזריה)

<עידית לב זרחיה:>
במחקרים של בנק ישראל וגם אצלנו אנחנו מזהים שאוכלוסייה שבה יש מיצוי יחסית נמוך, אלה נשים במגזר הערבי והערבים בכלל והשנה אנחנו מתכננים קמפיין ייעודי למגזר הערבי בו אנחנו מתכוונים להשקיע למעלה ממיליון שקלים ובו נפנה לאותה אוכלוסייה ונגביר את מיצוי הזכויות בקרב אותן זכאיות פוטנציאליות.

<יגאל ימיני:>
בנוסף לכך נשלחים גם הרבה מכתבים יזומים על ידי רשות המסים. כל שנה רשות המסים שולחת מכתבים יזומים לאותה אוכלוסייה זכאית שטרם מימשה את הזכאות שלה. שולחים מכתב הביתה, שלום לך אדוני, יתכן ואתה זכאי למס הכנסה שלילי, אנא פנה לדואר. במכתבים חדשים מופיע גם היישום החדש באינטרנט על מנת להגיש את התביעות.

נעשות המון פעולות יזומות של רשות המסים כדי להגדיל את אחוז המימוש.

<היו"ר רחל עזריה:>
מה אחוז המימוש במגזר הערבי? אני מנסה להבין האם החציון שונה.

<עידית לב זרחיה:>
במחקר של בנק ישראל הייתה התייחסות לזה. אני לא זוכרת כרגע את הנתונים. אין ספק שהם ציינו שם שיש מקום להגביר את ההסברה במגזר הערבי וזה מה שאנחנו הולכים לעשות.

<מנואל טרכטנברג (המחנה הציוני):>
ובמגזר החרדי?

<עידית לב זרחיה:>
במגזר החרדי הם דווקא ציינו שיש אחוז מיצוי גבוה.

<מנואל טרכטנברג (המחנה הציוני):>
אני יודע שיש שיפור.

<עידית לב זרחיה:>
יש אחוז יחסית גבוה לכלל האוכלוסייה.

<אורי שיינין:>
אם אני זוכר נכון, 78 אחוזים. אם אני זוכר נכון, בשנת 2013 זה היה 78 אחוזים. במגזר הערבי אחוז המיצוי הוא 46 אחוזים.

<היו"ר רחל עזריה:>
זה דרמטי. אם הממוצע הוא שבעים אחוזים, זה דרמטי.

<אורי שיינין:>
החלטת ממשלה שהעבירה את זה קבעה סעיף נוסף והוא שארבעים אחוזים מתקציב הפרסום של רשות המסים ילך לטובת הדבר הזה.

<יגאל ימיני:>
כל שנה אנחנו מפרסמים עלוני מידע בחמש שפות – עברית, צרפתית, רוסית, אמהרית וערבית. 

<מנואל טרכטנברג (המחנה הציוני):>
מה עם ספרדית?

<היו"ר רחל עזריה:>
אני מבקשת שבהחלטת הממשלה הבאה יהיה מידע לישראלים דוברי ספרדית.

<עידית לב זרחיה:>
דרך אגב, אנחנו עושים הרבה שיתופי פעולה עם עמותות למיצוי הזכויות כמו למשל עמותת ידיד שפועלת הרבה בתחום הזה.

<יגאל ימיני:>
גם עם הג'וינט.

<היו"ר רחל עזריה:>
יש יעד?

<יגאל ימיני:>
כל שנה אנחנו מעלים את היעד. את האחוז. אנחנו פועלים רבות להעלות את האחוז.

<היו"ר רחל עזריה:>
אבל הגדרתם יעד?

<עידית לב זרחיה:>
ראש הרשות הגדיר ל-85 אחוזים. 

<יגאל ימיני:>
כל שנה. 

<היו"ר רחל עזריה:>
במגזר הערבי הגדרתם יעד?

<עידית לב זרחיה:>
עדיין לא. אנחנו במהלך הגיבוש.

<היו"ר רחל עזריה:>
כדאי להגדיר יעד.

<עידית לב זרחיה:>
אנחנו מגבשים את הקמפיין יחד וכשנדע מה המאפיינים של הקמפיין וכולי, כמובן שנציב לעצמנו יעד. 

<יגאל ימיני:>
אופן התשלום של מענק עבודה לשכיר ועצמאי הוא מאוד שונה נכון למצב הנוכחי. שכיר מקבל במזומן במספר פעימות בהתאם למועד הגשת התביעה.

<ישי פרלמן:>
הגשת התביעה היא שנה מאוחר יותר מהשנה לגביה מתבקש המענק. כלומר, אם העבודה היא ב-2015, אדם עובד ב-2015, בשנת 2016 הוא מבקש את המענק עבור 2015. המידע שעל פיו אנחנו נותנים את המענק, מבוסס על דוחות שנתיים ועל דיווחים של מעבידים למס הכנסה שניתנים בסוף השנה ועל פי החישוב השנתי אנחנו נותנים את המענק.
<מנואל טרכטנברג (המחנה הציוני):>
כמה נקודות חשובות לדעת. בממוצע מתי מגישים את התביעה? אני מתכוון, על פני השנה. כמה זמן אחרי זה מקבלים את המענק?

<יגאל ימיני:>
הגשת התביעות, כמו שאמר ישי, תמיד שנה לאחר מכן. מה-1 לינואר 2016 אפשר להגיש את התביעות עד ה-30 בספטמבר 2016.

<מנואל טרכטנברג (המחנה הציוני):>
מתי זה קורה בממוצע?

<יגאל ימיני:>
עיקר האוכלוסייה שמגישה? לרוב במחצית השנה. בעקבות המכתבים היזומים, אנחנו מקבלים גל של בקשות.

<מנואל טרכטנברג (המחנה הציוני):>
בסביבות יולי-אוגוסט.

<יגאל ימיני:>
כן.

<מנואל טרכטנברג (המחנה הציוני):>
כמה זמן אחר כך הם מקבלים את המענק?

<יגאל ימיני:>
החוק קובע שאם הוגשה תביעה עד ה-31 במרץ 2016, הוא יקבל את זה בארבע פעימות: פעימה ראשונה ב-15 ליולי 2016, פעימה שנייה ב-15 לאוקטובר 2016, פעימה שלישית ב-15 לינואר 2017.

<מנואל טרכטנברג (המחנה הציוני):>
התשלום הראשון הוא ב-דיליי של שלושה חודשים.

<יגאל ימיני:>
כל רבעון, אבל אם נניח הגשת כל שנה תביעה למס הכנסה שלילי, יוצא שכל רבעון קיבלת את סכום המענק.

<מנואל טרכטנברג (המחנה הציוני):>
ה-דיליי מזמן ההגשה הוא שלושה חודשים עד הפעימה הראשונה.

<יגאל ימיני:>
לא. אם הגשת את התביעה ב-1 בינואר 2016, התשלום הראשון יהיה ב-15 ביולי והסיבה היא מאוד פשוטה והיא כי אין לנו את הנתונים. אנחנו מחכים לכל הדיווחים של המעסיקים, לטופסי 126, 856.

<שרית פרסי:>
מחכים להגשת דוחות מעסיקים והתאריך הוא סוף אפריל. בכל שנה יש אורכה נוספת עד סוף מאי ואז בסביבות יוני אנחנו מקבלים את רוב הדיווחים מהמעסיקים ואז אנחנו יכולים לקבוע.

<היו"ר רחל עזריה:>
השיטה הזאת היא עבור אוכלוסיות מוחלשות. אני מברכת על כל השינויים אבל זה שלוקח זמן עד שאפשר בפועל לקבל את הכסף, יש לזה משמעות גדולה.

<מיקי לוי (יש עתיד):>
זה לא לוקח זמן. זה כל רבעון.

<יגאל ימיני:>
אם את מגישה כל שנה מס הכנסה שלילי, כל רבעון קיבלת סכום מסוים. הוא גם נהנה וגם מנצל אותו בצורה מיטבית מאשר אם יקבל אותו בסכום אחד גדול.

<היו"ר רחל עזריה:>
זה נכון, אבל השיטה שמגישים בסוף השנה, זה מבוסס על שיטה של מס הכנסה אבל כאן זה מענק עבודה.

<יגאל ימיני:>
אין לנו את הנתונים. הזכאות נקבעת על פי השכר שלו. 

<מנואל טרכטנברג (המחנה הציוני):>
זה לא נכון שמקבלים כל רבעון. במחצית הראשונה של השנה הוא לא מקבל.

<יגאל ימיני:>
בפעם הראשונה. אחרי שנה שנייה שהוא מגיש מס הכנסה שלילי, נוצר מצב שכל רבעון הוא מקבל.

<היו"ר רחל עזריה:>
בפעם הראשונה יש פער של שנה וחצי ממועד העבודה כי זה בסוף השנה.

<מנואל טרכטנברג (המחנה הציוני):>
לא. זה לא שנה וחצי. זה פער של חצי שנה.

<היו"ר רחל עזריה:>
מסוף השנה. 

<מיקי לוי (יש עתיד):>
הקודמת. 

<יגאל ימיני:>
זה חצי שנה.

<היו"ר רחל עזריה:>
הוא מקבל בסוף השנה.

<יגאל ימיני:>
מתום השנה. 

<היו"ר רחל עזריה:>
עבדת בינואר ואתה מקבל את ההחזר. אני מבינה שנעשה כאן שינוי משמעותי וזה מאוד מבורך אבל צריך להבין שלאוכלוסייה חלשה, אחד הקשיים הוא תזרים המזומנים. בוודאי שזה מסייע.

<יגאל ימיני:>
בשנה הראשונה, אני מסכים עם מה שאת אומרת וזה נכון, אבל אחרי שנה שנייה, זה שונה.

<היו"ר רחל עזריה:>
נכון. אני מקווה שאנשים יצאו ממס הכנסה שלילי אבל ברגע שנכנסים למס הכנסה שלילי?

<מיקי לוי (יש עתיד):>
אנחנו קוראים לזה מענק עבודה ולא מס הכנסה שלילי.

<היו"ר רחל עזריה:>
מענק עבודה. ברגע שנכנסים לרוטינה של מענק עבודה, גם זה שמקבלים ברבעונים, זה הופך את זה ליותר דומה לשכר עבודה מאשר לכסף שפתאום מקבלים ולא קשור לכלום. הכול מבורך אבל באמת האתגר הזה של השנה וחצי הראשונות, צריך לפתור אותו. הרבה פעמים אנשים לא מגישים כשזה כסף שיגיע באיחור. גם זה חלק מהעניין. אני לא יודעת איך פותרים את זה במקומות אחרים.

<ישי פרלמן:>
בביטוח לאומי זה עובד בצורה כפי שאת אומרת, על בסיס חודש בחודשו. מבחינת המערך של ביטוח לאומי, יש להם מערך שמתפעל. אצלנו יש ארבעה אנשים שעובדים ברשות המסים על מס הכנסה שלילי ומדובר במספרים עצומים של פונים. האפשרות לעשות את זה בצורה כל כך פשוטה מבחינה בירוקרטית, מתבססת על העובדה שאנחנו מתבססים על המידע שיש לפקידי השומה.

<עידית לב זרחיה:>
צריך להתייחס לעובדה שאנחנו מתייחסים להכנסה שנתית. הזכאות היא באמת על הכנסה שנתית. יכול להיות שאדם עבד בינואר. הוא הרי עבד כל השנה ומסתכלים על ההכנסה שלו במשך כל השנה ומאוד יכול להיות שבסוף השנה יש לו הכנסות יותר גבוהות, דבר שיכול לשנות את ההכנסה.

<היו"ר רחל עזריה:>
אני מבינה למה זה כך. אני מבינה מהמקום של המדינה מה זה כך, אני מבינה למה כרגע אין לנו ברירה או אנחנו לא מצליחים לייצר פתרון אחר, אבל אני חושבת שאחד הדברים שאנחנו כל הזמן צריכים לשים לב אליהם זה איך האזרח, זה שבקצה, בשבילו אנחנו נמצאים כאן ועובדים, איך הוא מקבל את הסיוע.

<אורי שיינין:>
כשזה נקבע, החשש הגדול במס הכנסה שלילי, וזה בכל העולם ולא איזה משהו שקיים רק כאן, שכל כלי שמגדיל את ההכנסה של האוכלוסיות החלשות, הופך לכלי שמסבסד את השכר של המעסיקים של האוכלוסיות החלשות.

<היו"ר רחל עזריה:>
אתה אומר שיש בזה גם יתרון.

<אורי שיינין:>
לכן צריך לעשות את ההפרדה הזאת. תמיד מחפשים את האיזונים בין מצד אחד לעשות את ההפרדה לבין מצד אחד לא לגרום לכך שההכנסה תהיה אי שם.

<היו"ר רחל עזריה:>
ושלא יגישו כי מקבלים את זה בעוד שנה וחצי.

<נטליה מירנצ'וב:>
אני רוצה לחדד עוד נקודה. מהיכרות שלנו עם האוכלוסיות החלשות, עם האוכלוסייה שמקבלת את המענק, מאוד קשה לה לקבל איזשהו סכום ואחרי כן מתברר שלא דייקנו בסכום כי לא ידענו את כל הנתונים.

<היו"ר רחל עזריה:>
זה נכון.

<נטליה מירנצ'וב:>
אנחנו מדברים על שכיר ולשכיר יש תשלומים שמגיעים לו בסוף השנה ואנחנו לא יכולים באמצע השנה לפעול על סמך מה שיש כשבעצם אין נתונים. 

<רועי פולקמן (כולנו):>
זה יעלה את הסיכוי לטעות.

<נטליה מירנצ'וב:>
עדיף שבן אדם יחכה מאשר הוא יצטרך להחזיר את הכסף.

<רועי פולקמן (כולנו):>
שאלה על התכלית של החוק. בעצם יש שתי תכליות. 

<יגאל ימיני:>
מטרות.

<רועי פולקמן (כולנו):>
האחת, לעודד יציאה לעבודה, והשנייה, הוצאה מעוני. החוק במודל המקורי שלו עובד שש שנים. תוכלו לומר מעט לגבי התוצאות, האם הושגו המטרות האלה ומה אנחנו צופים שיקרה בעקבות השינוי? תוכלו קצת להמחיש לנו? הרי לשם כך נוצר החוק, להכניס אנשים למעגל העבודה ולהוציא אנשים ממעגל העוני.

<יגאל ימיני:>
זאת השנה השמינית שהחוק הזה פועל. בתחולה ארצית זאת השנה הרביעית. 

<רועי פולקמן (כולנו):>
בהתחלה היה פיילוט.

<יגאל ימיני:>
באזורי שילוב, באזורי ויסקונסין בלבד. משנת 2011 זה בתחולה ארצית ומתקיים בכל הארץ. אחוז המימוש עם השנים, שמתם לב, כל שנה עולה בין שניים לשלושה אחוזים. במחקרים שערך בנק ישראל, הוא מצא שזה עזר, הקטין את התחולה של העוני, וצמצם את הפערים.

<רועי פולקמן (כולנו):>
מה זה אומר עזר? יש לכם קצת נתונים? איך אנחנו יודעים להגיד שהחוק הצליח או לא הצליח? מה הפרמטרים מבחינתנו להצלחה?

<יגאל ימיני:>
בנק ישראל עשה מחקר.

<מיקי לוי (יש עתיד):>
האם אנשים שלקחו את זה בפעם הראשונה, יצאו מהמעגל הזה בפעם הרביעית?
<רועי פולקמן (כולנו):>
מה אנשים זה הוציא ממעגל העוני? בכמה זה הגדיל את שיעור ההשתתפות בעבודה|?

<יגאל ימיני:>
נביא את הנתונים לישיבה הבאה.

<עידית לב זרחיה:>
יש מחקר של בנק ישראל. נעביר לכם אותו.

<רועי פולקמן (כולנו):>
כי בסוף אנחנו רוצים לראות שאנחנו עומדים ביעדים שהוגדרו.

<נטליה מירנצ'וב:>
התרומה היא בעיקר בתחולת העוני אבל יש גם השפעה מסוימת על יציאה לשוק העבודה.

<רועי פולקמן (כולנו):>
את אומרת שפחות יציאה לעבודה.

<נטליה מירנצ'וב:>
יש השפעה גם שם, אבל בעיקר בצמצום תחולת העוני.

<רועי פולקמן (כולנו):>
לכאורה אנחנו לא רואים שינוי. עד לשנתיים האחרונות לא ראינו איזו התמתנות בשיעורי העוני במדינת ישראל. לכאורה הכלי הזה עובד איקס שנים.

<נטליה מירנצ'וב:>
קיימת מגמה ולא רק בישראל אלא בכל העולם להרחבת הפערים. אנחנו כאן פועלים נגד הזרם הכללי ולכן קשה לשפוט ולומר שלא הייתה תוצאה.

<מנואל טרכטנברג (המחנה הציוני):>
יש לי לא מעט לומר על הדבר הזה. קודם כל, אני רוצה לברך על הצעדים שמובאים כאן אבל מהשאלות את יכולים לחוש את הכיוון של התהיות שיש גם בצד הזה. אני רוצה לשים דברים בפרספקטיבה.

קודם כל, למען ההיסטוריה, החוק הזה היה תולדה של מאבק מאוד קשה בין המועצה הלאומית לכלכלה שעמדתי בראשה, שם גיבשנו את כל פרטי החוק כמו שבסוף רובם התקבלו, לבין האוצר שלא רצה בשום אופן לאמץ אותו וטען שתי טענות. הוא טען, ראשית, שזה לא ישים, והוויכוח הגדול היה, לא אגיד עם מי, אבל אחר כך הוא ממש התהפך לגמרי וזה מה שאפשר את זה. הם טענו שפשוט אי אפשר לעשות את זה, שמערכת המחשוב לא יכולה לבצע את הדבר הזה. הטענה השנייה הייתה כמובן שהעלות התקציבית תהיה כזאת שלא יכולים לעמוד בזה וכולי.

כל זה היה במהלך 2007. האוצר לשמחתי הרבה אימץ את הגישה ויצא לדרך אלא שעשו את זה בצורה מאוד מצומצמת והדברים נאמרו כאן. גם הפיילוט, גם התחולה, גם הסכום, הכול, בכל הפרמטרים וזה היה חבל מאוד מכיוון שזה מסוג הדברים שאם אתה עושה מעט, כל מה שאתה עושה, אתה יוצר איזשהו מנגנון בירוקרטי שלא משיג את המטרה לא מצד העוני ולא מצד עידוד התעסוקה. עברו מספר שנים עד שנעשו התיקונים הברוכים ואז זה התחיל לזוז אבל עדיין הסכומים היו מאוד נמוכים. באמת השינוי המשמעותי היה בעקבות המחאה, אז התחיל להיות סכום שאפשר לחשוב עליו כמשמעותי הן מבחינת התמריץ והן מבחינת היציאה מהעוני.

<יגאל ימיני:>
גם רואים את זה בגובה המענק. ככל שגובה המענק גבוה יותר, כך אחוז המימוש גבוה יותר.

<מנואל טרכטנברג (המחנה הציוני):>
ברור לחלוטין. אני מציין את זה לא כדי לקבל קרדיט אלא כי את המהלכים האלה, כדי שיהיו אפקטיביים, צריך ללכת על זה בצורה מז'ורית ולא מינורית. אם לא, חבל לעשות את זה באיזשהו מובן. מוטב לא לעשות דברים כשאתה עושה חצי דרך כי זה לא משיג את המטרה וזה עולה כסף ועולה בירוקרטיה. לכן מאוד חשוב לעשות את הדברים במלואם כדי לתת לזה צ'אנס ואז בוחנים האם היה לזה את האימפקט הרצוי או לא.
לגופו של עניין. כפי שצוין, יש שתי מטרות – עידוד תעסוקה וצמצום העוני. אני חייב להגיד שאני הסתכלתי על המחקרים ובעניין של עידוד תעסוקה, מאוד קשה לייחס את ההשפעה למס הכנסה שלילי כי יש כאן מגמה של עלייה בשיעור התעסוקה שנמשכת מספר שנים ותרמו לכך מספר גורמים שמבחינה סטטיסטית מאוד קשה לעשות את ההבנה מה תרם מה. 

<מיקי לוי (יש עתיד):>
צריך להוציא את אותן משפחות שדרשו סתם לדוגמה לפני ארבע שנים, והשאלה היא האם אם עדיין נמצאים בתוך הלופ. אם הן לא נמצאות בתחום הלופ או חלקן לא נמצאות או כמה אחוזים, אנחנו לפחות במהלך הצלחנו.

<מנואל טרכטנברג (המחנה הציוני):>
כל מה שאני אומר זה שקשה להגיד אם זה תרם לעידוד התעסוקה. בסך הכול מדינת ישראל עשתה מהלך מדהים מבחינת הגידול בשיעור התעסוקה כך שכיום זאת לא הבעיה שלנו. גם בקרב הגברים החרדים יש שיפור ניכר וכך גם בקרב נשים ערביות למרות ששם עדיין יש לנו דרך.

<היו"ר רחל עזריה:>
אנחנו בכיוון הנכון.

<מנואל טרכטנברג (המחנה הציוני):>
אנחנו בכיוון הנכון.

<היו"ר רחל עזריה:>
יש כאן שיעורי תעסוקה מאוד גבוהים ביחס ל-OECD.

<מנואל טרכטנברג (המחנה הציוני):>
נכון ואלה רק תתי קבוצות שצריך לשים את הדגש עליהן.

לגבי צמצום העוני. כאן התמונה היא פחות ורודה. נכון שהיו כמה שנים ששיעור העוני ירד, אבל כאשר בוחנים את זה בזכוכית מגדלת, תחולת העוני בין העובדים, אז בין 2013 ל-2014, שיעור תחולת העוני בין העובדים עלה. עלה קצת, מ-12.5 אחוזים ל-13.1 אחוזים.

<רועי פולקמן (כולנו):>
זה מה שהדאיג אותי לגבי האפקטיביות כי לכאורה זה אמור להיות הפוך.

<מנואל טרכטנברג (המחנה הציוני):>
נכון. אני לא רוצה להיתלות בנתון הזה.

<היו"ר רחל עזריה:>
זה לא מספיק מובהק.

<מנואל טרכטנברג (המחנה הציוני):>
היית מצפה שהאחוז ירד. לכן אני אומר שיש כאן מקום לדאגה כי הדבר האחרון שאנחנו רוצים, לאור הגידול בשיעור התעסוקה, זה לראות גידול בשיעור העניים בין העובדים. כל העניין של התמריצים, כל העניין של ה-רול מודל, של מודל לחיקוי, אתה אומר בשביל מה. אם אתה עדיין עני ושיעור העניים בין העובדים עולה, זזה לא משיג את המטרה. אני אומר שצריך להיזהר אבל יש כאן סימן מסוים לדאגה.

מה לעשות מול זה עם הכלי הזה. יש כלים אחרים. קודם כל, אני חושב שצריך לחזור ולבחון את גובה המענק. לא דרמטי כמו שהיה כמו ב-2011. שכר המינימום עלה ונוצר איזשהו פער. יש את השאלה של ההצמדה או למה אתה צריך להצמיד את הסכום הזה. אני חושב שצריך לחשוב על איזשהו מנגנון של הצמדה לפחות אל מול שכר המינימום, היה עדיף אל מול שכר ממוצע אבל זה לא פשוט וזה לא יהיה, אבל לאור השינויים שחלים בשכר המינימום, לפחות מול זה. צריך לקבוע איזשהו קריטריון של כמה אתה רוצה להתקרב לשם, לסגור את הפער כדי שבאמת תהיה תרומה משמעותית למטרה שכיום הפכה למטרה המרכזית של צמצום העוני כי המטרה של גידול בתעסוקה בגדול כבר השגנו אותה. צריך לתחזק אותה, פרט לשתי האוכלוסיות, אבל השגנו אותה.

<היו"ר רחל עזריה:>
גם באוכלוסייה של הגברים החרדים יש התקדמות.

<מנואל טרכטנברג (המחנה הציוני):>
נכון.

<היו"ר רחל עזריה:>
בקרב הנשים הערביות זה ייקח עוד קצת זמן, אבל אנחנו נעלה גם שם.

<מנואל טרכטנברג (המחנה הציוני):>
נכון. לכן הכלי הזה, מענק העבודה, טוב שאתם משנים את השם.
הדבר השני הוא הסיפור של הפרוצדורה והעיתוי. התייחסתם לזה ואני מאוד שמח על מה שאתם עושים. באמת כל הכבוד. אבל יש עוד דרך ללכת. מה שקורה זה -שעדיין - אין לי כאן נתונים אבל אני שומע את הדברים - ללא מעט מהזכאים יש מחסום ביכולת להגיש. הם לא בדיוק מודעים, לא מבינים עד הסוף ויש כאן עדיין בעיה.

<במיקי לוי (יש עתיד):>
כל זאת 950 מיליון שקלים שולמו בשנה החולפת. זה המון כסף.

<מנואל טרכטנברג (המחנה הציוני):>
זה לא סותר את מה שאני אומר.

<מיקי לוי (יש עתיד):>
הם עושים פרסום.

<מנואל טרכטנברג (המחנה הציוני):>
אמרתי שאני מברך על מה שנעשה, אני מברך על ההתקדמות, אבל שם כל הזמן צריך לשים מאמץ כי בסוף אתה רוצה שהבן אדם שזכאי לזה, יהיה לו ברור לחלוטין ושבפעולה מאוד פשוטה הוא יוכל להגיש את הבקשה.

יש את העניין שאתם מתארים מה קורה ברשות המסים, היכולת לעוות את האינפורמציה כדי שאפשר יהיה לשלם. אני ער לזה. גם שם יש עדיין שוליים שאפשר לקצר ואני אומר את זה מתוך ידיעה מבפנים. יש יכולת לקצר ויש לזה משמעות. נכון שאתה לא רוצה שהמעסיקים יאמרו שאם הם משלמים, אנחנו לא נשלם, זה נכון, אבל מכיוון שהתשלום הוא שנה לאחר מכן, ההחרגה הזאת נוצרת.

לסיכום אני רוצה להגיד שיש כאן מקום לחשוב חשיבה מחודשת על גובה הסכום ביחס לשכר מינימום. לא צעד דרמטי, אני מבין את המגבלות התקציביות, אבל כן איזשהו מנגנון הצמדה סביר ביחס לשכר מינימום. שנית, יש להמשיך ביתר שאת במאמצים שאתם עושים כדי לפשט את התהליך, להבהיר היטב מי זכאי ומי לא, להגיע לאוכלוסיות שעדיין כפי שתיארת הן פחות מגישות ופחות מודעות, ועדיין יש מקום לקצר טווחים. תעשו את כל זה, אני חושב שבעוד שנה נוכל לבוא לכאן ולראות שתחולת העוני בין העובדים אכן ממשיכה לרדת.

<היו"ר רחל עזריה:>
תודה. אני רוצה לשאול על מגדריות. אם אפשר לתת את זה באיזשהו היבט מגדרי. כמה נשים זכאיות, האם יש יותר נשים זכאיות מאשר גברים ואני מניחה שכן, כמה נשים מגישות יותר מגברים. נשמח לקצת נתונים.

<נטליה מירנצ'וב:>
יש לי באופן כללי. רציתי להתייחס למה שנאמר קודם. ברגע שאנחנו מפרשים את הנתונים של תחולת העוני בקרב העובדים, צריך לחשוב כל הזמן שיש טרייד אוף בין עידוד היציאה לעבודה לבין תחולת העוני בקרב העובדים כי אותו עובד שולי שמצטרף לכוח העבודה, הוא בדרך כלל לא כזה ששוק העבודה יכול היה להציע לו תמורה גבוהה. מי שהיה יכול להשתכר שכר גבוה, הוא בפנים.

<היו"ר רחל עזריה:>
את אומרת שברגע שאנחנו מגדילים את מעגל העבודה, אנחנו מכניסים עובדים ואז מורידים את הממוצע.

<נטליה מירנצ'וב:>
כן. לכן צריך להיזהר בפרשנות של הנתונים.

מבחינת החלוקה בין גברים לנשים. אנחנו רואים שיש הרבה נשים זכאיות אבל אחוז המיצוי בקרב הנשים הוא הרבה יותר גבוה מאשר בקרב הגברים, בפרט אצל החרדים. 

<מאירה בסוק:>
זה קשור גם לדרך ההעסקה? נשים בדרך כלל הן עובדות שעתיות ואז הן מרוויחות הרבה פחות ואין להן ימים מלאים אלא רק שעות. 
<מיקי לוי (יש עתיד):>
אין קשר. מדובר בסכום ההכנסה. היא יכולה לעבוד יום אחד ולהרוויח 3,000 שקלים. לכן לא הלכנו לשם. היא יכולה לעבוד משמרת של 24 שעות כי מישהו צריך לשמור על הילדים שלה ולהרוויח עבור המשמרת הזאת 2,000 שקלים. שלוש פעמים בחודש, תודה רבה, תבוא ותקבל.

<מנואל טרכטנברג (המחנה הציוני):>
להבדיל ממה שקורה במעונות היום.

<היו"ר רחל עזריה:>
כן. שם זה מוגדר אחרת.

<מיקי לוי (יש עתיד):>
שם צריך את זה. 

<היו"ר רחל עזריה:>
ובקרב נשים לא חרדיות?

<יגאל ימיני:>
צריך להבין שמה שנטליה אמרה, זה בא בעקבות תיקון מספר 5, בעקבות מסקנות ועדת טרכטנברג, שם הוא הגדיל את גובה המענק בשיעור של 150 אחוזים לנשים. זאת אחת הסיבות שמוכיחות שככל שהמענק גבוה יותר, יש אחוז גבוה יותר.

<נטליה מירנצ'וב:>
זה היה יותר גבוה גם לפני, אבל כמובן שהסכום משפיע גם הוא.

<היו"ר רחל עזריה:>
נשים באופן כללי גם זכאיות יותר?

<יגאל ימיני:>
כמו שנטליה ציינה, כן.

<נטליה מירנצ'וב:>
יש יותר הימצאות בתחום המזכה. 

<היו"ר רחל עזריה:>
כי פערי השכר עליהם דיברנו כאן, ישראל מספר שלוש ב-OECD, בנתון המבאס של פערי השכר המגדרי הגבוהים ביותר אחרי יפן וקוריאה נדמה לי.

<מנואל טרכטנברג (המחנה הציוני):>
צפון קוריאה.

<היו"ר רחל עזריה:>
כן. זה מאוד מבאס. ה-OECD עשו לנו שירות מאוד טוב כאשר שם את המראה מול הפנים שלנו. אתם אומרים שאתם מתייחסים להיבט המגדרי בזה שהעליתם ב-150 אחוזים.

<יגאל ימיני:>
זאת מטרת החוק, בין השאר, לצמצם את הפערים החברתיים בין השכר הנמוך לבין השכר הגבוה.

<היו"ר רחל עזריה:>
אני חושבת שאם מרכיבים לרגע את המשקפיים המגדריות, זה נותן הקשר אחר לפערי השכר. כשאנחנו כל הזמן מדברים על איך אנחנו מצמצמים את פערי השכר, אנחנו תמיד חושבים על עניים ועל עשירים אבל אם אנחנו עושים את זה בהקשר של גברים ונשים, זה נותן איזושהי זווית שיכולה לעזור לנו לצמצם את פערי השכר כי זה בעצם משהו מדויק יותר. מכיוון שישראל על פי ה-OECD היא מספר שלוש בעומק פערי השכר המגדריים, בוודאי שאם אנחנו נרכיב את המשקפיים האלה ואנחנו נראה את הרובריקה הזו שהנשים הן בעיקר העובדות החלשות, כי אז נחפש את הפתרונות שמותאמים לנשים, כך שבוודאי ששם אנחנו נוכל לצמצם את הפערים. נשמח לשמוע את התייחסותך.

<נטליה מירנצ'וב:>
כמו שיגאל כבר ציין, נעשו כבר צעדים בכיוון.

<איתן צחור:>
שאלה אחת. אני מייצג כאן את לה"ב – ארגון העצמאים ואת לשכת עורכי הדין. באופן עקרוני אנחנו מאוד מברכים על החוק. באמת חמש שנים שאנחנו נאבקנו ואנחנו מודים לכל חברי הכנסת שתמכו. החוק מהווה שינוי דרסטי לכל העצמאים, 350 אלף עצמאים בישראל.

הערותינו מצומצמות ביותר ביחס לנוסח. אני אומר שני דברים ובזה אני אסיים. 

<היו"ר רחל עזריה:>
כשנקריא את הצעת החוק, נעבור להערות. אם זה כללי, אין בעיה.

<איתן צחור:>
כללי ביותר. במישור העקרוני. היו בעבר עצמאים שנהנו מהחוק הזה אבל ההנאה הייתה, כפי שכבר דווח כאן, מאוד ממודדת ודחויה, עד כדי כך שנותרו עדיין עצמאים עם יתרות לזכאות לקיזוז בשנים הבאות אך כאן החוק מציע שהקיזוז יתבצע בעוד שנה וחצי. כלומר, עצמאי שצבר משנת 2012 יתרות והגיע לו החזר, יולי 2017. אנחנו סבורים שהדבר הזה הוא ממש לא במקום ואם כבר, אז כבר. תפעילו את זה באופן מידי. העיוות היה כל כך ברור. אין שום סיבה לאדם שהיה זכאי בשנת 2012 להחזר, להמתין עוד שנה אחת נוספת אחרי שכבר הכנסת התכבדה ותיקנה את החוק.

לכן אנחנו מאוד מבקשים שהתיקון לגבי אלה שצברו את הכספים עד עכשיו, כפי שנאמר כאן, ברבעון הקרוב לכל המאוחר הכספים יוחזרו. אגב, בכך תהיה בשורה לכל עם ישראל ששייך מגזר העצמאי. זה בעצם הדבר העיקרי.

דבר נוסף שהוא יותר טכני מתייחס לחוק החדש. למעשה הוראה קטנה שעלולה לחסום חלק גדול מהעצמאים. מדובר על תנאי שעל פניו הוא נכון – בתנאי שהוא ניהל ספרים קבילים. אותו עצמאי קטן, בתנאי שהוא ניהל ספרים קבילים. אכן הדבר מופיע ואין לנו שום טרוניה לגבי העניין הזה. הוא צריך לנהל ספרים קבילים. אבל יש ביטוי במס הכנסה, ורק אנשי מס הכנסה מכירים אותו, והוא חייב ולא ניהל. אדם שחייב לנהל ספרים ולא ניהל, זה ביטוי. זה לא מונח שגרתי שלא ניהל אלא מדובר בהפרשי הון, בסנקציות מיוחדות וכולי. לגבי החייב ולא ניהל שגם זה נכנס כתנאי, האופציה של רשות המסים היא מאוד קלה על ההדק לומר שהוא היה חייב ולא ניהל.

לכן אחת משתיים: או שלגבי חייב ולא ניהל ייאמר מה שנאמר לגבי פנקסים לא קבילים, ובלבד שההחלטה אינה ניתנת לערעור ולא רק בכל שליפה מהמותן של חייב ולא ניהל. או לחילופין הייתי אומר לגמרי להשמיט את המשפט הזה כי ברגע שמדובר על ספרים לא קבילים, אנחנו נמצאים בתוך המהלך של ערעור או ערר.

<היו"ר רחל עזריה:>
אתם רוצים להתייחס?

<ישי פרלמן:>
אני חושב שעדיף שנתייחס עת נקריא את הצעת החוק.

<איתן צחור:>
רק תרשמו שאלה ההערות שלי. לגבי התחולה, אני חושב שזאת הערה כללית והיא צריכה להתקבל עכשיו.

<ישי פרלמן:>
יש סעיפי תחולה ויש הוראת מעבר ספציפית.

<איתן צחור:>
אני מדבר על אותה הוראת תחולה ספציפית. אני לא בטוח שכולנו נהיה נוכחים בכל סעיף וסעיף ולכן אני אומר כאן. זאת הערה כללית.

<היו"ר רחל עזריה:>
ההערה נרשמה ואנחנו נתייחס אליה עת נקריא את הצעת החוק.

<מיקי לוי (יש עתיד):>
בשבילי זה יום חג. אני אומר לכם חד משמעית שזה יום חג. מנו התחיל עם זה, אבל אם אני הייתי הולך כאחד מבכירי האוצר שאמר לי לעזוב את זה, זה עולה 130 מיליון שקלים, ומי שראה את העצבים וההתרגזויות שלי כאן במשך חמשת החודשים האלה, כולם באוצר מחייכים, באמת זה ניצחון של כולנו ולא מעניין אותי שהקרדיט לא נזקף לזכותי. ממש לא מעניין אותי. זה אמור גם בנושא החד הוריות וגם בנושא העצמאים, ה-25 אחוזים שזה נטו לקונה שזיהיתי עת הייתי באוצר.

לברכות. תודה רבה לעובדים המסורים של אגף התקציבים, למרות שאני מתעצבן עליכם וצועק עליכם. אתם בהחלט שומרי הסף של הקופה הציבורית. חד משמעית, למרות שיש דברים שאני לא מסכים אתכם ואלה דברים מקצועיים שזה המקום לטפל בהם. כמובן תודה לרשות המסים שמאוד מאוד קרובה ללבי כי השקעתי שם את הנשמה. כל אלה עמלו על הניסוח של החוק הזה במתכונת הנוכחית והביאו אותו לכדי כך, אפילו שהוצאתם לי את הנשמה ואפילו שהוצאתם לי את העצבים. אני סולח לכם כי התוצאה היא החשובה ביותר. באמת תודה מיוחדת לנדב שלא חסך מאמצים לגשר ביני לבין אגף התקציבים. כל אחד התחפר בעמדתו עד שהגענו למצב הזה. נדב עשה עבודה בלתי רגילה ובהחלט ראוי לכל מחמאה.
הצעת החוק הזאת במתכונתה המורחבת, למרות שהיא עולה 130 מיליון שקלים ולמרות שאחד הבכירים שאל אותי אם לא חבל, אבל אמרתי שאם יש משהו שלא חבל, זאת ההרחבה הזאת. הצעת החוק בהחלט ראויה והיא תורמת לכך שמשפחות שלמות – גם עצמאים וגם חד הוריות – יצאו ממעגל העוני וזה בהחלט תמריץ ליציאה לעבודה, מה עוד שאותם עצמאים כל חמש שנים יכלו רק להגיש וגם מקזזים להם 25 אחוזים, ואני שואל למה. עצמאים הם לא גנבים בגלל שהם עצמאים, ואם הם לא הגיעו, בואו נשלם להם במתכונת הראויה ולמה להוריד 25 אחוזים ולמה אחרי חמש שנים? התקלה הייתה בשנה החולפת. אם הוא מחכה חמש שנים, אולי הוא כבר לא צריך את הסיוע ואת העזרה. זה בהחלט תיקון מבורך. אני מאמין שזה יעודד להשתלב במעגל העבודה.

ההצעה הנוספת, לזכותכם, להיטיב את מצבם של אוכלוסיות נזקקות הזכאיות למענק, ראויה בהחלט להערכה. 

דיברתי על התיקון שהוצע כדי להשוות את מעמדם של העצמאים והוא בהחלט מבורך.

עד היום העצמאים היו מקבים את המענק באמצעות קיזוז מהמס שהיו צריכים לשלם. כלומר, זה מין סוג של זיכוי ועכשיו אנחנו נותנים להם את זה וממשיכים להתחשבן אתם אחר כך, דבר שראוי להערכה.

רשות המסים, שאפו גדול על העניין הזה. בינינו, חסכתם שנה אבל אני מוותר לכם. אם היינו מצליחים להוציא את זה ב-2015 כמו שצעקתי, ולא סתם צעקתי, היינו מרוויחים שנה לאותן אוכלוסיות. זה אומר 2014 ו-2015. עכשיו אנחנו מדברים על 2015 ו-2016. הרווחתם שנה. לא אתם, המדינה הרוויחה שנה, האוצר חסך 130 מיליון שקלים, אני מוחל לכם כי זה יוצא במתכונת מורחבת וראויה. אני מוחל לכם על ההפסד הזה של שנה.

<איתן צחור:>
לפחות אלה שזכאים, שיקבלו את זה השנה.

<מיקי לוי (יש עתיד):>
לא. יש פתרון. אני יודע שיש פתרון ולכן אני אומר את זה. אתם תתנו לי את הפתרון דרך הביטוח הלאומי. אני מודע לכך. אני תלמיד טוב. לא מתיימר, אבל עשיתי שיעורי בית ואני יודע שיש פתרון דרך ביטוח לאומי. אני מבקש מכם להרחיב את הפתרון הזה כדי שכולם ידעו וכדי שזה יירשם בפרוטוקול כי זה חשוב לנו מאוד.

חברים, תקפידו. המושג מס הכנסה שלילי גורם לאיזשהו מעצור כי קודם כל השם מס הכנסה מוכנס שם ובמדינת ישראל מפחדים ממס הכנסה יותר מאשר ממשטרת ישראל, לצערי. זה מהווה איזשהו מעצור בגלל המונח שלילי. עידוד יציאה לעבודה הוא מונח פנטסטי. תכניסו אותו לכל המקומות. אני אשפיע על פוליטיקאים להשתמש במטבע לשון זאת.
ובכל זאת, שאלה נוספת. למה משפחות חד הוריות שיש להם שלושה ילדים ומעלה? למה הייתם צריכים ללכת לפינה הזאת? כמה כסף נחסך בעקבות זה? למה? אני לא רוצה לשנות עכשיו את לשון החוק כי יגידו שהולכים מחדש לעשות אותו. עזבו אותי. אבל כמה משפחות חד הוריות עם שלושה ילדים? חומר למחשבה. צריך תיקון בעניין הזה. אני אומר לכם חד משמעית שצריך תיקון בעניין הזה.

עוד בקשה לי אליכם. עצמאי יכול להגיש את הדרישה בעצמו. שכיר, המעסיק שלו צריך להגיש. 

<היו"ר רחל עזריה:>
לא. זה לא כך. גם אלי פנו עמותות עם הסיפור הזה.

<מיקי לוי (יש עתיד):>
תנו לי להיות בטוח שהשכיר יכול להגיש את זה באופן עצמאי.

<מנואל טרכטנברג (המחנה הציוני):>
הוא צריך.

<היו"ר רחל עזריה:>
גם אני קיבלתי פניות מכל מיני עמותות שעכשיו עוזרים לעצמאים על חשבון המעסיקים. זה לא נכון. סתם. סתם בלבול. 

<מיקי לוי (יש עתיד):>
אפשר להגיש ישירות.
<יגאל ימיני:>
הגשת התביעה, דרך המעסיק זה לא כל כך כדאי.

<מיקי לוי (יש עתיד):>
אני רוצה להיות רגוע.

<עטרת הורוביץ:>
יש בלבול ולכן אני שואלת האם בן אדם יכול להגיש באופן פרטני?

<היו"ר רחל עזריה:>
כן.

<יגאל ימיני:>
אני אסביר. אין שום בלבול. מאז ומתמיד, מתחילת החוק, מ-2008, הגשת תביעה אך ורק באופן עצמאי. הבן אדם צריך להגיש את התביעה.

<עטרת הורוביץ:>
כי אנחנו מכירים הרבה מקרים של אנשים שמגיעים אלינו כדי לקבל עזרה. יש לנו גם תיעוד של פקסים ותביעות. במיוחד אנשים שעובדים כסייעות ובחברות כוח אדם שהרבה פעמים נסגרות ואין עם מי לדבר. הם תלויים בכל מיני גורמים.

<יגאל ימיני:>
הם לא תלויים באף אחד. אני אסביר. הגשת התביעה על ידי שכיר או עצמאי נעשית באופן יזום על ידו בלבד. אם הוא לא הגיש את התביעה באופן עצמאי, הוא לא יקבל את המענק.

<עטרת הורוביץ:>
אני לא מדברת על עצמאים.

<יגאל ימיני:>
גם שכיר. שכיר, אך ורק באופן עצמאי מגיש את התביעה. הוא לא קשור למעסיק בכלל. אנחנו כן נדרשים לקבל את הדיווחים של המעסיקים. במידה שהמעסיק לא דיווח, הוא חייב לדווח, אנחנו מבקשים ממנו להביא לנו את המסמכים, טופס 106, לרשות המסים ואנחנו מזינים את הנתונים. למעסיק אין שום צד. 

<עטרת הורוביץ:>
יהיה טוב אם יהיה איזשהו נוהל ברור שמסביר איך לעשות את הדבר הזה כי אנחנו נתקלים בקשיים רבים.

<ישי פרלמן:>
הגשת התביעה, פשוט מגיעים לדואר, עונים לשלוש שאלות וזהו.

<עטרת הורוביץ:>
אז מתחיל סיפור של עוד טפסים.

<ישי פרלמן:>
בסוף הדיון אני אדבר אתך.

<עטרת הורוביץ:>
אני מכירה את הצד של השטח.

<היו"ר רחל עזריה:>
כיוון שאתם עובדים עם כל מיני מרכזים למיצוי זכויות, הם ישמחו לעזור לכם. בסך הכול אתם מסייעים כי יש יעד להגדיל את אחוז המיצוי וגם יעד ספציפי למגזר הערבי. כל סיוע יתקבל בברכה.

<מנואל טרכטנברג (המחנה הציוני):>
אני מאוד מודאג ממה שאמרה עטרת. זה אומר שיש לא מעט מקרים שמשום מה נוצר הרושם שהעובדים האלה תלויים ברצון הטוב של המעסיק וזה חמור ביותר.
<יגאל ימיני:>
פעם ראשונה שאני שומע את זה.

<מנואל טרכטנברג (המחנה הציוני):>
גם אני. אני מניח שזה בעיקר בחברות כוח אדם.

<עטרת הורוביץ:>
בעיקר.

<מנואל טרכטנברג (המחנה הציוני):>
יכול להיות שקורה כאן משהו שלא היינו ערים לו, שהחברות האלו משלמות פחות לעובדים ואומרים להם שהם יכולים לקבל. הן כאילו מפילים את זה על עצמם אבל לא עושים את זה. יכול להיות שיש כאן הטעיה כי באמת זה חמור מאוד הדבר הזה. אני מציע שתבדקו ותחקרו את זה ממש פרטנית. אני אשמח לקבל על זה דיווח כי יכול להיות שכאן יש משהו שצריך לסגור איזושהי פינה מול חברות כוח האדם.

<יגאל ימיני:>
מי שלא הגיש תביעה, מקבל מכתב יזום מאתנו, מרשות המסים, ואומרים לו שיתכן שהוא זכאי לקבל מס הכנסה שלילי ולכן תפנה לדואר או לאינטרנט. לא כתוב בשום מקום שהוא יפנה למעסיק שלו.

<מנואל טרכטנברג (המחנה הציוני):>
אין לי טענות אליכם. הפוך.

<היו"ר רחל עזריה:>
תראו איך אפשר לסייע לעטרת. עוד יהיו לנו כאן דיונים על החוק ונוכל להתייחס.

אנחנו נחזיר את רשות הדיבור למיקי לוי כי הוא ברשות הדיבור. 

<מיקי לוי (יש עתיד):>
עוד שאלה אחת. בעל מוגבלויות שהוא מתחת לגיל 55 ואין לו ילדים, גם יקבל את המענק.

<יגאל ימיני:>
נכון.

<מיקי לוי (יש עתיד):>
תבורכו. אני בודק אתכם. 

<יגאל ימיני:>
זאת תיקון ביוזמה של רשות המסים. 

<מיקי לוי (יש עתיד):>
יפה מאוד. אני מודה שזה לא תיקון שלי. מה ששלי, שלי, מה ששלכם, שלכם. 

לא אאריך במלים. אני רוצה באמת לברך על המוגמר. תדעו לכם שכמעט עמדתי להתפטר בגללכם. הייתי כל כך עצבני בגלל אורי אבל אני סולח. אני אוהב אותך, אתה יודע את זה. אני בכלל אוהב את כל אנשי האוצר. 

<אורי שיינין:>
יש לנו העברות תקציביות בעוד שבועיים.

<מיקי לוי (יש עתיד):>
אתה יודע שבשבעים אחוזים אני הצבעתי אתכם ובגלל זה יצא לי שם רע.

<היו"ר רחל עזריה:>
חס וחלילה. להצביע אתנו זה תמיד שם טוב.

<מיקי לוי (יש עתיד):>
אני באמת מעריך אתכם על מה שאתם עושים ואני רוצה לברך על המוגמר.

עוד מילה מגיעה לרן מלמד שליווה אותי לאורך כל הדרך וכל דבר שלא הבנתי, הסביר לי. אני לא מכיר את הצד השני של המתרס אבל הוא הבהיר לי וסייע בידי. מגיעה לו תודה ענקית בכלל על כך שהוא תורם את תרומתו הנכבדה ואת זמנו לחברה במדינת ישראל. אני מבין בשפה צבאית משטרתית ולכן אני מצדיע לו ואני גם מצדיע לכם. תודה רבה לכם.

<היו"ר רחל עזריה:>
אני חושבת שזה היה רגע השיא ואנחנו ננעל עכשיו את הישיבה. תודה רבה לכל הנוכחים. בדיון הבא נעשה את שלב ההקראה.

הדיון הבא יתקיים בשעה 11:00 אז נחדש את הישיבה.

תודה רבה. 

<הישיבה ננעלה בשעה 10:50.>

